
EXPUNERE DE MOTIVE PRIVIND OPORTUNITATEA PROIECTULUI DE HOTĂRÂRE

de  modificare a HCL 349/2014 privind darea în administrare  către   Regia Autonomă de Transport Timişoara (actuală S.C. Societatea de  Transport Public Timişoara S.A. prin HCL nr.271/2017) a unui sistem municipal de transport intermodal
1. Descrierea situaţiei actuale
Prin HCL nr.349/2014 s-a prevăzut darea în administrare către RATT a unui sistem municipal de transport intermodal compus din:

· 25 de staţii de biciclete şi 300 de biciclete şi 11 staţii de transport în comun realizate prin proiectul ,,Modernizarea staţiilor de transport public intermodal la nivelul Polului de Creştere  Timişoara’’, cod SMIS 40139; 

· 9 staţii de biciclete şi 140 biciclete realizate prin proiectul „Reabilitarea infrastructurii publice urbane a malurilor Canalului Bega”, cod SMIS 31814

· 1 staţie de biciclete realizată prin proiectul „Reabilitare  str. Iancu Văcărescu – tronsonul cuprins  între b-dul Regele Carol şi b-dul 16 decembrie 1989”, cod SMIS 25625;

Doar la finalizarea proiectelor.

Proiectele ,,Modernizarea staţiilor de transport public intermodal la nivelul Polului de Creştere  Timişoara’’, cod SMIS 40139 şi „Reabilitare  str. Iancu Văcărescu – tronsonul cuprins  între b-dul Regele Carol şi b-dul 16 decembrie 1989”, cod SMIS 25625, au fost finalizate şi în consecinţă cele 26 staţii de biciclete, cele 300 biciclete  şi cele 11 staţii de transport în comun au putut fi date în administrare către RATT.
Prin contractul de finanţare nr. 3524 pentru proiectul „Reabilitarea infrastructurii publice urbane a malurilor Canalului Bega” Cod SMIS 31814 finanţat  prin Programul Operaţional Regional 2007-2013 Axa prioritară 1 - Sprijinirea dezvoltării durabile a oraşelor – Poli Urbani de Creştere, Domeniul major de intervenţie 1.1 “Planuri integrate de dezvoltare urbană”, au fost realizate pe malurile canalului Bega un număr de 9 staţii de biciclete şi au fost achiziţionate 140 de biciclete.

La această dată proiectul „Reabilitarea infrastructurii publice urbane a malurilor Canalului Bega” Cod SMIS 31814 se află în implementare, în baza Actului adiţional nr.5 la Contractul de finanţare, până la 30.06.2018.

Prelungirea implementării proiectului  Reabilitarea infrastructurii publice urbane a malurilor Canalului Bega” Cod SMIS 31814 s-a impus ca urmare a necesităţii rezolvării problemelor referitoare la funcţionare şi anume înfiinţarea autorităţii de administrare a Canalului Bega, problemă a cărei rezolvare nu depinde de Municipiul Timişoara
La data prezentei toţi indicatorii proiectului au fost îndepliniţi dar datorită faptului că nu este înfiinţată autoritatea de administrare a Canalului Bega proiectul este declarat nefuncţional.

Cele 9 staţii de biciclete au fost finalizate şi recepţionate încă din 2016 iar prin contractul de furnizare nr.51/2017 au fost achiziţionate şi recepţionate şi cele 140 de biciclete, iar de la data recepţiei curge garanţia produselor.
2. Schimbări preconizate şi rezultate aşteptate
Prin HCL nr.349/2014 se prevedea darea în administrare către RATT a celor 9 staţii de biciclete şi celor 140 de biciclete numai după finalizarea proiectului.

Prin Hotărârea nr. 271/28.07.2017, Consiliul Local al Municipiului Timişoara, a aprobat reorganizarea, prin transformare, a Regiei Autonome de Transport Timişoara în societate comercială pe acţiuni, cu Acţionar Unic, Municipiul Timişoara prin Consiliul Local al Municipiului Timişoara, având denumirea S.C. SOCIETATEA DE TRANSPORT PUBLIC TIMISOARA S.A. (abreviat STPT). În data de 15.12.2017 s-au finalizat toate procedurile privind transformarea RATT în societate comercială. 

Potrivit art. 8 şi 10 din HCLMT nr. 271/28.07.2017 S.C. SOCIETATEA DE TRANSPORT PUBLIC TIMISOARA S.A. preia toate drepturile şi obligaţiile Regiei Autonome de Transport Timişoara, aşa cum sunt evidenţiate în situaţiile financiar contabile de la data preluării, precum şi toate drepturile şi obligaţiile ce decurg din raporturile juridice ale Regiei Autonome de Transport Timişoara cu terţii, inclusiv cele decurgând din raporturile juridice fiscale, în măsura în care, până la data preluării acestora, potrivit reglementărilor legale sau contractuale, acestea nu se sting.
3. Alte informatii - Nu este cazul.
4. Concluzii
Pentru a utiliza cât mai eficient bunurile achiziţionate în cadrul proiectului, în acest caz cele 9 staţii de biciclete şi cele 140 de biciclete  consider necesar şi oportun  aprobarea proiectului de hotărâre de  modificare a HCL 349/2014 privind darea în administrare  către  în administrarea către  Regia Autonoma de Transport Timişoara (actuală S.C. Societatea de  Transport Public Timişoara S.A. prin HCL nr.271/2017) a unui sistem municipal de transport intermodal .

